送袁上人還銅山
作者：范浚
朝代：宋

paragraphs: 上人眼睛黄，游藝出天悟。
胸中七曜曆，掌上九籌數。
通醫詔百藥，襲氣了三住。
餘猶窮衆術，辨口劇河注。
誰云不拘教，心實謹律度。
提携木上座，白足勤遠步。
丁丁啄郊扉，起我曳塵屨。
高談翠竹法，時覓碧雲句。
語以丘軻書，竦踴知詠慕。
南山古花界，可隠玄豹霧。
挽使小淹留，懷歸錫難駐。
長途雪沒脛，栗烈正寒沍。
披披拂風袖，笑話巖中趣。
巾瓶到銅山，鍾梵歲云暮。
浮雲亦何意，南北自來去。
遲爾青春深，過予碧溪路。